**LEGE nr. 172 din 7 octombrie 2016**

**pentru completarea <LLNK 12010 263 10 202 158 31>art. 158 din Legea nr. 263/2010 privind sistemul unitar de pensii publice**

**EMITENT: PARLAMENTUL**

**PUBLICAT ÎN: MONITORUL OFICIAL nr. 808 din 13 octombrie 2016**

**Data intrarii in vigoare : 12 noiembrie 2016**

**Parlamentul României adoptă prezenta lege.**

**ART. I**

**Articolul 158 din <LLNK 12010 263 10 201 0 18>Legea nr. 263/2010 privind sistemul unitar de pensii publice, publicată în Monitorul Oficial al României, Partea I, nr. 852 din 20 decembrie 2010, cu modificările şi completările ulterioare, se completează după cum urmează:**

**1. După alineatul (3) se introduc două noi alineate, alineatele (3^1) şi (3^2), cu următorul cuprins:**

**"(3^1) Dovada vechimii în muncă în grupa I şi/sau a II-a de muncă realizată anterior datei de 1 aprilie 2001 se face cu carnetul de muncă întocmit cu respectarea prevederilor <LLNK 11976 92 30 801 0 22>Decretului nr. 92/1976 privind carnetul de muncă.**

**(3^2) În situaţia în care perioadele de vechime în muncă realizate în grupa I şi/sau a II-a de muncă nu sunt înregistrate în carnetul de muncă sau înregistrarea acestor perioade este efectuată incorect ori incomplet, dovada acestora se poate face cu adeverinţe eliberate de către angajatori sau deţinătorii legali de arhive."**

**2. După alineatul (4) se introduc trei noi alineate, alineatele (5) - (7), cu următorul cuprins:**

**"(5) Prin documente verificabile se înţelege: actul administrativ de nominalizare a persoanelor încadrate în grupe superioare de muncă sau, în lipsa acestuia, actul administrativ privind încadrarea locurilor de muncă/activităţilor/categoriilor profesionale în grupe superioare de muncă; contractul individual de muncă; contractul colectiv de muncă; decizii interne; act administrativ de modificare a locului de muncă sau a sarcinilor de serviciu; extras din statele de plată din care să rezulte secţia/atelierul/locul de muncă, precum şi orice alte documente justificative.**

**(6) În situaţia în care există suspiciuni cu privire la legalitatea încadrării activităţii în grupele I şi/sau a II-a de muncă, angajatorii sau orice alţi deţinători legali de arhive sunt obligaţi să pună la dispoziţia Casei Naţionale de Pensii Publice şi/sau a caselor teritoriale de pensii, după caz, la solicitarea acestora, documentele întocmite anterior datei de 1 aprilie 2001 pe baza cărora s-au eliberat adeverinţele care atestă încadrarea persoanelor în fostele grupe I şi/sau a II-a de muncă, în vederea verificării respectării legislaţiei în domeniu.**

**(7) În situaţia în care, ca urmare a verificărilor prevăzute la alin. (6), se constată încălcări ale legislaţiei privind încadrarea în grupe superioare de muncă sau nu sunt prezentate documentele care au stat la baza eliberării adeverinţelor, perioadele respective sunt valorificate ca vechime în muncă/stagiu de cotizare în condiţii normale de muncă."**

**ART. II**

**Prezenta lege intră în vigoare la 30 de zile de la data publicării în Monitorul Oficial al României.**

**Această lege a fost adoptată de Parlamentul României, cu respectarea prevederilor art. 75 şi ale art. 76 alin. (1) din Constituţia României, republicată.**

**PREŞEDINTELE CAMEREI DEPUTAŢILOR**

**FLORIN IORDACHE**

**PREŞEDINTELE SENATULUI**

**CĂLIN-CONSTANTIN-ANTON POPESCU-TĂRICEANU**

**Bucureşti, 7 octombrie 2016.**

**Nr. 172.**

**-------**